ราคาทองปิดวานนี้ปรับลง ตลาดคาดเฟดขึ้นดอกเบี้ย
สัญญาทองคำตลาดนิวยอร์กปิดลบเมื่อคืนนี้ (16 เม.ย.) โดยได้รับแรงกดดันจากความวิตกกังวลที่ว่าธนาคารกลางสหรัฐ (FED) อาจจะปรับขึ้นอัตราดอกเบี้ยในปีนี้ หลังจากเจ้าหน้าที่เฟดได้ออกมาส่งสัญญาณดังกล่าว
17 เม.ย. 2558

สำนักข่าวอินโฟเควสท์รายงานว่า สัญญาทองคำตลาดนิวยอร์กปิดลบเมื่อคืนนี้ (16 เม.ย.) โดยได้รับแรงกดดันจากความวิตกกังวลที่ว่าธนาคารกลางสหรัฐ (FED) อาจจะปรับขึ้นอัตราดอกเบี้ยในปีนี้ หลังจากเจ้าหน้าที่เฟดได้ออกมาส่งสัญญาณดังกล่าว
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย.ลดลง 3.3 ดอลลาร์ หรือ 0.27% ปิดที่ระดับ 1,198.00 ดอลลาร์/ออนซ์, สัญญาโลหะเงินส่งมอบเดือนพ.ค.เพิ่มขึ้น 0.5 เซนต์ ปิดที่ 16.284 ดอลลาร์/ออนซ์, สัญญาพลาตินัมส่งมอบเดือนก.ค.พุ่งขึ้น 2.6 ดอลลาร์ ปิดที่ 1,159.20 ดอลลาร์/ออนซ์ และสัญญาพัลลาเดียมส่งมอบเดือนมิ.ย.ทะยานขึ้น 12.65 ดอลลาร์ ปิดที่ 779.75 ดอลลาร์/ออนซ์
สัญญาทองคำร่วงลงหลังจากนายสแตนลีย์ ฟิสเชอร์ รองประธานเฟดได้แสดงความคิดเห็นกับสื่อมวลชนเมื่อวานนี้ว่า เฟดอาจจะปรับขึ้นอัตราดอกเบี้ยในปีนี้ นอกจากนี้ ข้อมูลด้านการผลิตที่แข็งแกร่งของสหรัฐยังส่งผลให้นักลงทุนลดการถือครองทองคำซึ่งเป็นสินทรัพย์ที่ปลอดภัย โดยเฟดสาขาฟิลาเดลเฟีย เปิดเผยว่า ดัชนีภาวะธุรกิจในภูมิภาคมิด-แอตแลนติกดีดตัวสู่ระดับ 7.5 ในเดือนเม.ย. จาก 5.0 ในเดือนมี.ค. ขณะที่นักวิเคราะห์คาดการณ์ก่อนหน้านี้ที่ระดับ 7.2